HADDE SVULST: Steinar Eiksund (62) hadde hjernesvulst. Han er skuffet over oppfølgingen nevrologisk avdeling ved Molde sjukehus har gitt ham. Foto: Gaute Hareide

Ønsket kontroll etter hjernesvulst - ventelistene slettet

I fire år ventet Steinar Eiksund (62) på at Molde sykehus skulle kalle ham inn til kontroll etter hjernesvulst-operasjonen.

May Linn Gjerding

Eric B. Utheim

Oppdatert 7. oktober 2010

Artikkelen er over ni år gammel

FAKTA Nevrologi

Nevrologi er den delen av legekunsten som omhandler nervesystemet.

Man skiller mellom det sentrale nervesystemet, som er hjernen og ryggmargen, og det perifere nervesystem, som er alle nervene som ligger utenfor hjernen og ryggmargen.

Nevrologi omfatter undersøkelse, diagnose, behandling og etterbehandling av forstyrrelser i det sentrale og perifere nervesystem. Vis mer

- Etter å ha vært gjennom sykdommen jeg hadde, har du behov for etterkontroll og oppfølging, sier den pensjonerte fergemaskinisten fra Volda.

Har du et helsetips?Kontakt VG Nett!







I 2005 ble han operert for en godartet hjernesvulst. I ett år ble han fulgt opp av nevrologisk avdeling på sykehuset i Molde.

Men så var det bom stopp.

Føler seg verdiløs

Siden 2006 har han ikke vært til kontroll, til tross for at han har ønsket det.

Sist uke fikk han brev fra sykehuset, om at ventelisten han sto på, er slettet.

- Er jeg ikke verdt noe? Er jeg bare et nummer? Vil de bare glemme meg? Jeg er frustrert over måten sykehuset har håndtert ventelisten på, forteller Eiksund til VG.

Samleside:Les flere nyheter om sykehussektoren her!

Nevrologisk avdeling i Molde skriver i brevet at alle pasienter som skulle vært til kontroll før 31. desember 2008, er slettet fra ventelistene.

På grunn av sprengt kapasitet.

Slettet rundt femti

Eiksund er en av cirka femti som har fått brevet. Det har gått ut til pasienter med mange ulike kroniske nevrologiske sykdommer og tilstander.

- Brevet er første kontakt jeg har hatt med sykehuset angående kontroll siden 2006. I mellomtiden har jeg utvekslet e-poster, men det gjaldt medisinering, sier Steinar Eiksund.

Avdelingssjef Tove Berentsen Hauge ved nevrologisk avdeling på Molde sjukehus skyver ballen over til 62-åringen og hans fastlege.

Han ville fått raskere kontroll om han hadde purret på, sier overlegen til VG.

- Jeg vet ikke om denne pasienten har ringt. Det er hverdagen vår at pasienter ringer. De som gjør seg synbare får lettere tilbud enn de som står passivt på en venteliste. Slik er realiteten.

Les også:Tusener i kamp for lokalsykehuset

- Som pasient har jeg stolt på systemet, innrømmer Eiksund overfor VG.

- Jeg har ikke purret på, men gått og ventet på en innkalling som aldri kom.

Eiksund føler seg for tiden frisk. Han har ikke hatt de epilepsilignende anfallene, som fikk ham til å gå til legen i utgangspunktet, på mange år.

Men han ønsker å gå til kontroll.

For å være sikker.

- Ikke minst ønsker døtrene mine at jeg sjekkes etter det jeg har vært igjennom, sier Eiksund til VG.

Sluttet i jobben

- Det var ille det jeg opplevde. Jeg måtte slutte i jobben før jeg var 60 år, og hadde en stund forbud mot å dra ut i båt. Det var forferdelig, sier den båtglade sunnmøringen.

Han har nå lov til å dra ut på sjøen igjen, og har akkurat trukket krabbeteiner da han snakker med VG.

- Helt siden operasjonen har jeg og min familie ønsket oppfølging. Det har jeg muntlig gitt uttrykk for hver gang jeg har vært på sykehuset.

Vurderer tilsynssak

Helsetilsynet i Møre og Romsdal vurderer nå å opprette sak.

Assisterende fylkeslege Cato Innerdal sier at tilsynet på eget initiativ vurderer å kontakte helseforetaket i Nordmøre og Romsdal, for å få belyst de slettede ventelistene.

- Vi har kontakt med Statens helsetilsyn for å avklare om problemstillingen skal vurderes.

Les også:Lengre ventelister - færre klager

Dette skjer i så fall av et settetilsyn, ettersom fylkeslege Christian Bjelke har en fortid som fagdirektør i nettopp Helse Nordmøre og Romsdal.

Saken fortsetter under bildet ...

Faksimile: VG (07.10.2010)



- Tror ikke noen har blitt sykere

Overlege Tove Berentsen Hauge tror ikke pasienter har fått forverret helsetilstand, etter å ha måttet vente på kontroll ved Molde sjukehus.

- Jeg håper i hvert fall ikke det, sier avdelingssjefen for nevrologisk avdeling.

Hun har skrevet brevet som er sendt ut til Steinar Eiksund og vel 50 andre pasienter, som har stått på venteliste for kontroll siden jul 2008 - uten å få slippe til.

- Det er fastlegenes ansvar å gi beskjed om en pasients utvikling ikke er bra. Vi følger selvfølgelig opp henvendelser fra fastlegene.

- Er ikke det defensivt, når det er dere som er spesialister?

- Vi skal dekke et stort opptaksområde, og må forholde oss til legeressursene vi har. Fastlegen er den primære helsekontakten til pasientene, og henviser til spesialist når det er riktig og nødvendig.

-Eiksund har hatt hjernesvulst, men har ikke vært til kontroll på fire år. Skjønner du hans frustrasjon?

- Jeg skjønner at han er oppgitt, og beklager det.

- Hvorfor har ikke Eiksund blitt tilbudt oppfølging andre steder?

- Det kunne han ha fått. Fastlegen kunne bedt om overflytting til nevrologisk poliklinikk i Ålesund, for kontroll der.

- Må folk som har stått på venteliste i årevis mase for å få behandlingen de skal ha?

- De som gjør seg synbare får lettere tilbud. Vi må innrømme for lang ventetid på uprioriterte pasienter, innrømmer avdelingssjefen.

- Vi holder fristene for garantipasientene, de som er prioritert får behandling inne tre måneder slik de skal. Kontroll av tidligere behandlede pasienter, som Eiksund, kommer ikke under garantiordningen, og kan oppleve at ventetiden strekker seg ut i tid.

VGD:Diskuter helse her!

Overlegen forklarer at brevet ble sendt ut for å rydde i ventelistene, som hadde hopet seg opp.

- Det er en åpning for at pasienten, eller fastlegen, kan kontakte oss om de er uenige i at en person slettes. Steinar Eiksund har ventet flere år lengre enn han skulle. Han vil få time raskt, lover Tove Berentsen Hauge.

- Aldri hørt om lignende

TILSYNSDIREKTØR: Gorm Grammeltvedt. Foto: Roger Neumann

Avdelingsdirektør Gorm Grammeltvedt sier han ikke kjenner til at andre sykehus enn Molde har slettet ventelister, for så å overlate til pasientene som føler de har behov om å melde seg opp til ny time.

- Jeg kjenner ikke til at lignende fremgangsmåte er brukt andre steder. Enkelte kan ha vansker med å skjønne innholdet i et byråkratisk skrevet sykehusbrev.

- Er det en fare at pasienter som burde ha vært til kontroll, ikke melder seg når sykehuset overlater til pasient og fastlege å vurdere om kontroll er nødvendig?

- Det vil bli et sentralt vurderingstema om dette ender i en tilsynssak, sier Grammeltvedt til VG.

Publisert: 07.10.10 kl. 07:10 Oppdatert: 07.10.10 kl. 08:25

Mer om Helse Sykehus